**JR-PROMOCIJA-SJ-22**

**POGOSTA VPRAŠANJA IN ODGOVORI – dopolnjeno 11. 2. 2022**

**4. 2. 2022**

1. **Ali se lahko na ta razpis prijavijo tudi zamejske organizacije oz. organizacije, registrirane v tujini?**

Načeloma se na razpis lahko prijavijo tudi organizacije, registrirane v tujini, če gre za nevladne neprofitne organizacije in izpolnjujejo razpisne pogoje, navedene v 4. točki besedila javnega razpisa.

Odpiralna komisija ustreznost registracije prijavljenih pravnih oseb pregleduje v uradnih evidencah Republike Slovenije. Pri odpiranju vlog najprej preveri, ali je organizacija registrirana za opravljanje dejavnosti, ki so povezane z vsebinskim področjem javnega razpisa, navedenem v točki 2.2 besedila javnega razpisa (npr. za strokovno svetovanje, izpopolnjevanje, usposabljanje, izobraževanje ali raziskovalno dejavnost).

Ker ustreznosti registracije pravnih oseb, registriranih v tujini, odpiralna komisija v uradnih evidencah ne bo mogla preveriti, mora prijavitelj, registriran v tujini, kot dokazilo predložiti ustanovni akt oziroma drugo uradno listino, s katero bo izkazal zahtevane pogoje. Dokazilo mora biti v slovenskem jeziku.

1. **Ali je tudi prijavitelj, registriran kot s. p., upravičenec javnega razpisa?**

Upravičenci javnega razpisa JR-PROMOCIJA-SJ-22 so v skladu z določbo razpisnega besedila nevladne organizacije in poleg njih javni zavodi na področju kulture (gl. točko 4 besedila javnega razpisa), ne pa tudi s. p.

1. **Zanima me, ali morajo biti osebe, soudeležene pri projektu (npr. vodja projekta, strokovni sodelavci itd.), zaposlene pri prijavitelju ali pa imajo lahko z njim sklenjeno avtorsko ali drugo pogodbo.**

Sodelujoči strokovnjaki imajo lahko s prijaviteljem sklenjeno tudi avtorsko ali drugo pogodbo. Če niso zaposleni pri prijavitelju, pa je v skladu z določbo točke 12.1 besedila javnega razpisa treba priložiti ustrezno dokazilo (npr. pisni dogovor, sporazum o sodelovanju), s katerim se dokazuje, da bodo dejansko vključeni v delo pri projektu.

**11. 2. 2022**

1. **Na Ministrstvo za kulturo so posamezni potencialni prijavitelji naslovili konkretna vprašanja o primernosti vsebine projektov.**

Odgovora na vprašanja, ki so vezana na konkretno vsebino projektov, ne moremo podati, ker je to stvar presoje Strokovne komisije za slovenski jezik, ki bo ocenjevala prispele vloge (gl. točko 5 besedila javnega razpisa).

Potencialnim prijaviteljem svetujemo, da poleg področja, namena in ciljev javnega razpisa podrobno proučijo tudi merila za izbor projektov – ta so lahko v pomoč pri lastni presoji vsebinske primernosti projekta.

1. **Ali se na javni razpis lahko prijavijo tudi samozaposleni v kulturi?**

Samozaposleni na področju kulture niso upravičenci javnega razpisa JR-PROMOCIJA-SJ-22, enako velja tudi za s. p. V skladu z določbo razpisnega besedila so upravičenci javnega razpisa nevladne organizacije in poleg njih javni zavodi na področju kulture (gl. točko 4 besedila javnega razpisa).

Lahko pa posamezniki v skladu z določbo točke 12. besedila javnega razpisa (natančneje točke 12.1)  sodelujejo z omenjenimi upravičenci – prijavitelji projekta (gl. še **odgovor na 3. vprašanje**).